**ANUNŢ**

Institutul Naţional al Magistraturii are plăcerea de a vă informa cu privire la organizarea următoarei activităţi:

# Nume ACTIVITATE

# PROGRAMUL DE SCHIMB CEPOL 2019

# PERIOADA ŞI LOCUL DE DESFĂŞURARE

**VOR FI STABILITE DUPĂ EFECTUAREA SELECŢIEI ÎN FUNCŢIE DE PREFERINŢELE ŞI OPŢIUNILE CELOR SELECTAŢI**

# Limba în care se desfăşoară

Limba principală în care se va desfăşura programul de schimb este limba engleză. Cu toate acestea, este posibil să se opteze şi pentru programe de schimb care să se desfăşoare în alte limbi precum franceză, germană, spaniolă, italiană, rusă, limbi scandinave etc., urmând ca organizatorii din cadrul CEPOL să selecteze în funcţie de destinaţiile disponibile.

# Organizator

# COLEGIUL EUROPEAN DE POLIŢIE (CEPOL)

**DESCRIERE**

**Programul de schimb al CEPOL** se adresează tuturor autorităților cu atribuţii în aplicarea legii și oferă participanţilor posibilitatea de a crea o reţea de cooperare şi de a se familiariza cu metodele de lucru ale altor ţări. În acest sens, precizăm faptul ca Programul de schimb al CEPOL cuprinde 3 segmente, respectiv:

- *Programul de schimb general;*

*- Programul de schimb CEPOL-Frontex;*

*- Programul de schimb finanțat prin proiecte (CEPOL CT2 și WB FI).*

Domeniile vizate de schimburile de experiență sunt următoarele:

* combaterea criminalității organizate (domeniile aferente Ciclului de Politici al UE);
* combaterea terorismului;
* ordinea publică;
* planificarea și coordonarea misiunilor UE (CSDP);
* leadership;
* dezvoltarea competențelor lingvistice, formarea formatorilor;
* cooperarea autorităților de aplicare a legii și schimbul de informații;
* domenii și instrumente specifice (analiză, criminalistică, metode și tehnici de punere în aplicare a legii etc.);
* protecția drepturilor omului;
* cercetare şi prevenire;
* cooperare vamală;
* cooperarea autorităţilor cu atribuţii în domeniul fiscal;
* cooperare judiciară;

Ca urmare a parteneriatului între agenţiile europene CEPOL şi Frontex, vor fi finanţate de către Frontex 80 de schimburi pentru implementarea programului în urmatoarele domenii aferente gestionării frontierelor:

* managementul migraţiei (debriefing, screening, interviu);
* supravegherea frontierelor (frontier terestre / maritime / aeriene);
* controalele la frontieră (frontieră terestre / maritime / aeriene);
* documente falsificate;
* operaţiuni de returnare;
* drepturi fundamentale şi combaterea traficului de fiinţe umane;
* gestionarea frontierelor la nivelul UE;
* criminalitatea transfrontalieră.

Schimburile aferente **Programului de schimb CEPOL CT2 (Counter-Terrorism Exchange Programme)** se realizează între personalul autorităţilor de aplicare a legii din cadrul statelor membre ale UE şi personalul din cadrul statelor beneficiare Parteneriatului de pregătire în domeniul combaterii terorismului EU/MENA 2, respectiv *Iordania, Liban, Tunisia, Turcia, Algeria şi Maroc*. Obiectivul programului vizează stabilirea unor cunoştinţe comune şi schimbul de bune practici între participanţi în domeniul combaterii terorismului.

**Programul de schimb CEPOL WB FI (Financial Investigation Exchange Programme in Western Balkan)** vizează stabilirea unor cunoştinte comune şi schimbul de bune practici în domeniul investigaţiilor financiare între personalul autorităţilor de aplicare a legii din cadrul statelor membre ale UE şi personalul din cadrul statelor partenere din zona Balcanilor de Vest, respectiv *Serbia, Muntenegru, Albania, Bosnia şi Herţegovina, Fosta Republică Iugoslavă a Macedoniei şi Kosovo.*

**Condiții pentru nominalizarea candidaților**:

* să dețină competențe lingvistice de limbă engleză, precum şi de limba pentru care se optează în programul de schimb – nivel minim B1, conform Cadrului european comun de referință pentru limbi străine (în acest sens, candidaţii vor prezenta un document care să ateste nivelul de cunoaştere a limbii engleză);
* să aibă minimum 3 ani experiență în domeniul pentru care optează;
* să nu fi participat în cadrul Programului de schimb al CEPOL în ultimii 3 ani;
* să necesite pregătire  profesională în domeniu și să manifeste disponibilitate pentru studiu individual;
* să aibă capacitatea de a disemina cunoștințele dobândite, atât la nivel european, cât și național.

Conform precizărilor agenției europene este încurajată indicarea partenerilor de schimb prestabiliți, din perspectiva relațiilor strategice între două autorități de aplicare a legii la nivel operativ.

Durata perioadei de schimb este de 6 zile/5 nopți (călătoria se va efectua duminica, astfel încât programul să înceapă în ziua de luni). Schimburile aferente secţiunii generale, precum şi cele finanţate prin proiecte se vor încheia până la data de 15 noiembrie 2019, iar cele aferente parteneriatului CEPOL-Frontex se vor desfăşura până la data de 30 august 2019.

Pentru mai multe detalii vă rugăm să consultaţi ghidul programului de schimb, care poate fi consultat doar în limba engleză la următorul [link](http://www.inm-lex.ro/fisiere/d_2429/UG%20EXPR%20001-8%20User%20Guide%20for%20CEP%202019_ISO.docx).

# Finanţare

Pentru **Programul de Schimb general şi CEPOL – Frontex,** CEPOL acoperă participanţilor costul transportului internaţional, cazarea şi micul dejun în avans.

CEPOL nu asigură mesele de prânz, cina, transportul intern în statul gazdă, precum şi achiziţionarea vizei (dacă se impune).

Pentru schimburile de experienţă aferente celor două proiecte (**CEPOL CT2 şi CEPOL WB FI**) sunt acoperite costurile privind transportul internaţional, cazarea, micul dejun şi cina, transportul intern fiind în responsabilitatea statului gazdă. CEPOL nu asigură mesele de prânz şi achiziţionarea vizei (dacă se impune).

Pentru mai multe detalii privind finanţarea programului de schimb, vă rugăm să consultaţi ghidul programului de [schimb](http://www.inm-lex.ro/fisiere/d_2429/User%20Guide%20for%20Project%20Led%20Exchange%20Programme-CT2-WB%20FI-2019.docx) CT2 şi WB FI.

Rambursarea nu se va efectua participanţilor în mod individual într-un cont bancar, ci doar prin intermediul agenţiilor naţionale CEPOL.

# IMPORTANT!

Candidaţii sunt rugaţi să aibă în vedere faptul că renunţarea la participarea într-un program de schimb trebuie evitată deoarece poate avea consecinţe nefavorabile partenerilor de schimb externi. În cazul în care participanţii doresc să renunţe la program de schimb, aceştia trebuie să notifice în timp util, înainte ca CEPOL să facă plata în avans pentru serviciile mai-sus menţionate. În caz contrar, renunţătorii ar putea fi obligaţi să platească cheltuielile deja avansate de către CEPOL.

Prin depunerea documentelor de candidatură, candidații acceptă că, în ipoteza selectării în vederea participării, acesta se va face exclusiv în condițiile financiare stabilite de organizatori.

Toţi participanţii trebuie să semneze o declaraţie, parte integrantă a formularului de transport, prin care acceptă condiţiile participării la acest program. Participanţii trebuie să respecte obligaţia privind cheltuielile ocazionate de program, respectiv ca acestea să fie asigurate de CEPOL şi să nu fie acoperite din alte fonduri, granturi sau bugete.

În termen de 15 zile de la finalizarea programului de pregătire, participanții pot transmite INM un raport privind activităţile desfăşurate în cadrul programului de formare, problemele de drept dezbătute şi soluţiile relevate, precum şi orice alte informaţii de natură să permită o evaluare a calităţii şi eficacităţii programului.

# Cui se adresează

# Programul de schimb se adresează judecătorilor şi procurorilor specializaţi în domeniile vizate de schimburile de experinţă CEPOL prezentate în descriere.

**NUMĂR DE LOCURI**

# Numărul de locuri pentru acest program de schimb nu este unul determinat.

# INM va realiza o preselecţie a candidaţilor, cu respectarea criteriilor şi condiţiilor de înscriere, în conformitate cu precizările CEPOL, pe care o va înainta Unităţii Naţionale CEPOL, respectiv CEPOL Europe, urmând ca CEPOL să efectueze la nivel centralizat o selecţie a candidaţilor din toate ţările participante.

# DOCUMENTE NECESARE PENTRU ÎNSCRIERE

* Formularul de înregistrare completat exclusiv în [format electronic](http://www.inm-lex.ro/fisiere/d_2429/FO%20EXPR%20001-8%20Application%20Form%20for%20Exchangees_ISO.docx) – în limba engleză;
* CV EUROPASS actualizat cuprinzând date de contact (telefon, fax, e-mail) – în limba engleză, obligatoriu în acelaşi document word cu formularul de înregistrare completat;
* certificat de competenţă lingvistică pentru limba pentru care se optează în programul de schimb;
* avizul colegiului de conducere al instanţei/parchetului, iar în caz de urgenţă, avizul preşedintelui secţiei/procurorului șef secție în care judecătorul/procurorul îşi desfăşoară activitatea sau, dacă nu există secţii, avizul conducătorului instanţei/parchetului (potrivit art. 6 din Regulamentul privind drepturile şi obligaţiile persoanelor trimise în misiune temporară în străinătate de către Consiliului Superior al Magistraturii, Inspecţia Judiciară, Institutul Naţional al Magistraturii şi Şcoala Naţională de Grefieri, precum şi pentru stabilirea procedurii de aprobare a acestor misiuni, aprobat prin hotărârea Plenului CSM nr. 1296/14.12.2017).

**Documentele solicitate vor fi transmise exclusiv în format electronic la adresa de e-mail** [tudor.grigoroaia@inm-lex.ro](mailto:tudor.grigoroaia@inm-lex.ro), **în atenția domnului Tudor GRIGOROAIA.**

# Termen înscriere

**Perioada de înscriere este deschisă până la 14 februarie 2019.**

# Criterii de selecţie

INM va verifica respectarea criteriilor şi a condiţiilor de înscriere, în conformitate cu precizările CEPOL. Candidaţii care îndeplinesc condiţiile organizatorilor vor fi propuşi într-o ordine de preferinţă în raport de următoarele criterii:

* relevanţa programului pentru activitatea profesională a magistratului candidat/specializarea cerută pentru curs;
* neparticiparea recentă la forme de pregătire internaţională;
* posibilitatea şi disponibilitatea magistratului de a disemina informaţiile la care va avea acces prin participarea la programul de pregătire.

*Fiecare criteriu de selecţie va fi analizat corelativ cu condiţia cunoaşterii temeinice a limbii străine în care se defăşoară programul de pregătire, atestată, în principal, prin documente oficiale depuse de candidat.*

*În măsura în care criteriile sus-menționate nu vor fi suficiente pentru departajarea candidaților, la stabilirea listei finale urmează a fi acordată prioritate candidaților care își desfășoară activitatea la unități de parchet mai înalte în grad și /sau cu vechime mai mare în profesie.*

**CEPOL va avea insă libertatea de a selecţiona din lista propusă de INM, acei candidaţi care corespund obiectivelor şi modului în care programul de schimb va fi conceput.**

# Persoana de contact

Persoana de contact pentru acest program este domnul Tudor GRIGOROAIA, personal de specialitate juridică asimilat magistraților, tel. 021/40 76 292, [tudor.grigoroaia@inm-lex.ro](mailto:tudor.grigoroaia@inm-lex.ro)